Roquetes deixa enrere l’austeritat amb un pressupost de 6,1 milions
Deixar de banda l’austeritat dels anys de crisi i començar a fer inversions a partir del 2017. Això és el que pretén el nou pressupost de l’Ajuntament de Roquetes, que el govern del republicà Francesc Gas va aprovar a finals de desembre sense cap vot en contra. Els comptes experimenten un creixement del 2,6% respecte al pressupost del 2016, tot i que es congelen novament els impostos i les taxes municipals. Durant una entrevista a Canal 21 Ebre, Gas ha destacat aquest dimarts l’increment de la partida de polítiques socials, que d’entrada ocuparà el 3,03% del pressupost municipal. El pressupost de Roquetes és de més de 6,1 milions d’euros. Al capítol d’inversions, Gas ha remarcat la provisió de fons per al pagament dels terrenys on s’està acabant de construir el nou CAP de Roquetes. També la reurbanització de la plaça de la Raval de Cristo i la reforma de l’antic ajuntament, on després del trasllat del dispensari s’han d’instal·lar les noves dependències de Serveis Socials. Finalment, en els propers mesos també es reformarà el casal de l’Hort de Cruells, per ubicar-hi un nou bar-restaurant. Gas ha afegit que enguany Roquetes també continuarà l’esforç inversor per millorar la pavimentació de carrers i camins rurals. De la mateixa manera, també es reforçarà la vigilància d’algunes illes de contenidors, per evitar actituds incíviques.